Előterjesztés

a Közgyűlés részére

**Tisztelt Közgyűlés!**

A Fővárosi Közgyűlés 2011. júliusi ülésén *dr. Győri Péter és Vecsei Miklós szakértői tevékenységére alapozva* - **elfogadta a budapesti hajléktalan-ellátás új koncepcióját a „közterület helyett emberibb körülmények” programját**. Az új hajléktalanügyi stratégia keretében a budapesti hajléktalan-ellátás összehangolt és hatékony működése érdekében a Fővárosi Önkormányzat - **a Magyar Máltai Szeretetszolgálat Egyesület és a Menhely Alapítvány** **szakmai tapasztalataira** alapozva a két gesztor szervezet részvételével -Konzorciumot hozott létre fővárosi ellátó szervezetek részvételével.

A **Fővárosi Hajlékalanügyi Konzorcium** (továbbiakban: Konzorcium) tevékenysége három fő csoportra bontható:

* diszpécser szolgálat működtetése,
* krízis autók, speciális utcai szolgálatok működtetése,
* Első Befogadó Szálláshelyek működtetése.

A Konzorciumhoz 11 szervezet csatlakozott szerződéses formában, ezen felül négy szervezettel közösen, a téli krízisidőszakban speciális utcai szolgálatokat és Krízisautót működtetnek.

**A Konzorcium 1. sz. mellékletben szereplő előzetes beszámolója alapján 2012. évi tevékenysége sikeresnek értékelhető.** A tervezett szint felett alakult a szálláshelyeket igénybe vevők, és a vendégéjszakák száma, a hajléktalan személyek több mint 30 %-a három hónapnál hosszabb ideig vette igénybe a szálláshelyeket. Az együttműködésben részt vállaló szervezetek összehangoltan, rugalmasan, a mindenkori igényekhez alkalmazkodva tudják biztosítani szolgáltatásaikat.

A Fővárosi Önkormányzat által rendelkezésre bocsátott forrás lehetővé tette, hogy egy új típusú szakmai együttműködés révén Budapest Főváros emberibb körülményeket biztosítson a szálláshelyeken a hajlék nélkül maradt emberek számára. Az új finanszírozási forma, és a városvezetés új szakmai elvárásai a résztvevő civil szervezektől is megújult gondolkodást, új szemléletet, új módszereket követelt meg. Az eltelt több mint egy év alatt megszerzett tapasztalatok felhasználásával a Konzorcium az eddig elért eredmények megőrzésére törekedve, újabb megoldandó feladatokra dolgozott ki programokat, melyhez a továbbiakban is nélkülözhetetlen a Fővárosi Önkormányzat támogatása.

**A Menhely Alapítvánnyal és a Magyar Máltai Szeretetszolgálat Egyesület Közép-magyarországi Régióval (továbbiakban: Szeretetszolgálat) kötendő szerződés-módosítási javaslat**

Budapest Főváros Önkormányzata 2013. évi költségvetése a hajléktalan személyek ellátására a  **Menhely Alapítvány** számára 191.553 ezer Ft(830302 címkódon), míg a **Szeretetszolgálat** részére 79.356 ezer Ft (831302 címkódon) előirányzatot tartalmaz.

A két szervezet határozatlan idejű szerződéssel rendelkezik, melyben jelenleg 2013. március 31-ig biztosított a feladatellátás pénzügyi fedezete. (A 2013. január 1. – 2013. március 31. között végzett feladatok finanszírozása a 2013. évi költségvetés terhére, az átmeneti finanszírozási rendeletben foglaltaknak megfelelően megtörtént.)

A feladatok további folyamatos végzésének és a támogatások átutalásának feltétele, hogy a 2013. április 1-től 2014. március 31-ig tartó időszakra vonatkozó szerződés módosítását Budapest Főváros Közgyűlése jóváhagyja.

A két szervezettel kötendő 2013. évi szerződésmódosításra vonatkozó javaslatot az előterjesztő a Konzorcium - Tarlós István főpolgármester úr által felkért - két szakmai vezetőjétől, Dr. Győri Pétertől, valamint Vecsei Miklóstól bekérte, és azok alapján készült el a jelenlegi előterjesztés, valamint az annak mellékletét képező két szerződésmódosítás.

A **Menhely Alapítvány** 2013. évi szerződés-módosítása a **2013. április 1. – 2014 március 31-ig** tervezett feladatokat és az azok ellátásához biztosított támogatást tartalmazza, melynek összege 2013-ban 143.665 ezer Ft, míg a 2014. január 1. – 2014. március 31. közötti időszakra 47.888 ezer Ft támogatás biztosítása szükséges a 2014. évi költségvetés terhére.

A szerződésben módosítani szükséges a rendelkezésre álló támogatási összegeket, azok feladatonkénti megoszlását, a 4. pont kiegészül egy krízis autó beszerzéséhez szükséges felhalmozási támogatással, mely a szerződés 4.2. pontjában foglalt feladat ellátásának nélkülözhetetlen feltétele. A fedezet a feladatok belső átcsoportosításával rendelkezésre áll. (Az Alapítvány jelenlegi krízis autója 2005-ben került beszerzésre, 260 ezer km-t futott, költséghatékony működtetése a továbbiakban nem biztosítható.) A teljes tervezett felhalmozási célú kiadás 7.500 ezer Ft, ebből 6.000 ezer Ft a krízis autó beszerzéséhez, a fennmaradó 1.500 ezer Ft-ot egyéb gépek, berendezések, tárgyi eszközök beszerzésére tevez fordítani az Alapítvány, melynek működési előirányzatról felhalmozási előirányzatra történő átcsoportosítása szükséges a költségvetési rendelet soron következő módosításakor.

A **Szeretetszolgálat** szerződés-módosításában a **2013. április 1-től 2014. március 31-ig** terjedő időszakra, ebből 2013-ban 59.517 ezer Ft, míg a 2014. január 1. – 2014. március 31. közötti időszakra 19.839 ezer Ft támogatás biztosítása szükséges, ez utóbbi összeget a 2014. évi költségvetésben kell megtervezni. A szerződés a támogatási összegek változása miatt módosul.

**Mindkét szerződés-módosítás** 6. pontjában pontosításra került, hogy a Fővárosi Önkormányzat által folyósított támogatást mely adókra, közterhekre illetve illetékekre nem fordíthatják a szevezetek, valamint átvezetésre kerültek a jogszabályváltozások is.

A két szervezet 2013. évi feladatainak ellátásához szükséges források Budapest Főváros Önkormányzata 2013. évi költségvetésében rendelkezésre állnak. A 2014. január 1-től március 31-ig tartó téli krízis időszak feladatainak fedezetéül szolgáló költségvetési támogatásokra kötelezettséget szükséges vállalni, és a 2014. évi átmeneti finanszírozási rendeletben rendelkezni kell a támogatások átutalásáról.

Jelen előterjesztés **2. sz. melléklete** a Menhely Alapítvány eredeti Támogatási Szerződését, **3. sz. melléklete** a Szerződés Módosítását, **4. sz. melléklete** a Magyar Máltai Szeretetszolgálat Egyesület eredeti Támogatási Szerződését, **5. sz. melléklete** a Szerződés Módosítását tartalmazza a szükséges mellékletekkel együtt, melyeket elfogadásra javasolok.

**Kérem a Tisztelt Fővárosi Közgyűlést, hogy a fenti előterjesztést megtárgyalni, és az abban foglalt határozati javaslatokat elfogadni szíveskedjen.**

Határozati javaslatok

A Fővárosi Közgyűlés úgy dönt, hogy:

jóváhagyja, megköti a Menhely Alapítvány és a Fővárosi Önkormányzat között 2011. november 3-án létrejött Támogatási Szerződés Módosítását a 3. sz. melléklet szerinti tartalommal, és felkéri a Főpolgármestert a Támogatási Szerződés Módosítás aláírására.

határidő: döntést követő 30 napon belül

felelős: Tarlós István főpolgármester

a Menhely Alapítvány által ellátott feladatok elvégzéséhez szükséges beruházási feladatok fedezetének biztosítása érdekében 7.500 ezer Ft-tal csökkenti a „830302 Menhely Alapítvány” cím működési célú pénzeszközátadás államháztartáson kívülre előirányzatát és ezzel egyidejűleg azonos összeggel megemeli ugyenezen cím kiadási, azon belül a beruházási célú pénzeszközátadás államháztartáson kívülre előirányzatát.

határidő: költségvetési rendelet soron következő módosítása

felelős: Tarlós István főpolgármester

kötelezettséget vállal arra, hogy a „830302 Menhely Alapítvány” számára a Fővárosi Hajléktalanügyi Koncepcióban elfogadott - 2014. január 1-től 2014. március 31-ig terjedő téli krízis időszakra vonatkozó - feladatok megvalósításához szükséges 47.888 ezer Ft támogatást a 2014. évi költségvetésben biztosítja.

határidő: 2014. évi költségvetés összeállítása

felelős: Tarlós István főpolgármester

jóváhagyja, megköti a Magyar Máltai Szeretetszolgálat Egyesület Közép-magyarországi Régió és a Fővárosi Önkormányzat között 2011. november 3-án létrejött Támogatási Szerződés Módosítását az 5. sz. melléklet szerinti tartalommal, és felkéri a Főpolgármestert a Támogatási Szerződés Módosítás aláírására.

határidő: döntést követő 30 napon belül

felelős: Tarlós István főpolgármester

kötelezettséget vállal arra, hogy a „831302 Magyar Máltai Szeretetszolgálat” számára a Fővárosi Hajléktalanügyi Koncepcióban elfogadott - 2014. január 1-től 2014. március 31-ig terjedő téli krízis időszakra vonatkozó - feladatok megvalósításához szükséges 19.839 ezer Ft támogatást a 2014. évi költségvetésben biztosítja.

határidő: 2014. évi költségvetés összeállítása

felelős: Tarlós István főpolgármester

**Határozathozatal módja:**

Az 1. és 4. határozati javaslatok elfogadása egyszerű, a 2. 3. és 5. határozati javaslatok elfogadása minősített szavazattöbbséget igényel.

Budapest, 2013. „ ”

|  |
| --- |
| Dr. Szentes Tamás  főpolgármester-helyettes |
| Láttam: |
| Sárádi Kálmánné dr.  főjegyző |

mellékletek:

1. Időközi összefoglaló *A Fővárosi Hajléktalanügyi Konzorcium tevékenységéről 2013. február*
2. Támogatási Szerződés Budapest Főváros Önkormányzata és a Menhely Alapítvány között
3. Szerződésmódosítás Budapest Főváros Önkormányzata és a Menhely Alapítvány között
4. Támogatási Szerződés Budapest Főváros Önkormányzata és a Magyar Máltai Szeretetszolgálat Egyesület Közép-magyarországi Régió között
5. Szerződésmódosítás Budapest Főváros Önkormányzata és a Magyar Máltai Szeretetszolgálat Egyesület Közép-magyarországi Régió között